ทางแยก พล.ร.11

ทางแยก พล.ร. ๑๑ หรือ สี่แยก พล.ร. ๑๑ หรือ ทางแยกต่างระดับ พล.ร. ๑๑ (อังกฤษ : 11th Infantry Division Intersection) ในอดีตชื่อ ทางแยกคอมเพล็กซ์ เป็นทางแยกในพื้นที่ตำบลบางตีนเป็ด และเทศบาลเมืองฉะเชิงเทรา อำเภอเมืองฉะเชิงเทรา จังหวัดฉะเชิงเทรา อยู่ภายใต้ความควบคุมของหมวดทางหลวงสิบเอ็ดศอก แขวงทางหลวงฉะเชิงเทรา สำนักงานทางหลวงที่ 14 (ชลบุรี)

เป็นสี่แยกจุดตัดระหว่างทางหลวงแผ่นดินหมายเลข 304 (ศุขประยูร), ทางหลวงแผ่นดินหมายเลข 304 (ฉะเชิงเทรา - กบินทร์บุรี), ทางหลวงแผ่นดินหมายเลข 315 และทางหลวงแผ่นดินหมายเลข 365 (เลี่ยงเมืองฉะเชิงเทราด้านใต้)

เดิมชื่อ "คอมเพล็กซ์" ตามชื่อห้างสรรพสินค้าตะวันออกคอมเพล็กซ์ ที่ตั้งอยู่ฝั่งจุดตัดทางหลวงแผ่นดินหมายเลข 315 (ศุขประยูร) กับทางหลวงแผ่นดินหมายเลข 365 (เลี่ยงเมืองฉะเชิงเทราด้านใต้) ปัจจุบันเปลี่ยนชื่อเป็น "พล.ร.11" ตั้งชื่อตามชื่อย่อของกองพลทหารราบที่ 11 ค่ายสมเด็จพระนั่งเกล้า ที่ตั้งอยู่ฝั่งจุดตัดทางหลวงแผ่นดินหมายเลข 304 (ฉะเชิงเทรา - กบินทร์บุรี) กับทางหลวงแผ่นดินหมายเลข 315 (ศุขประยูร)

 ประวัติ 
ทางแยก พล.ร.11 เป็นต้นทางของการก่อสร้างตามความช่วยเหลือของสหรัฐในการสร้างทางหลวงสายที่ 23 ฉะเชิงเทรา – กบินทร์บุรี (มีชื่อในเวลานั้นว่า ทางหลวงอิสรภาพ  หรือ ถนนบายพาสกรุงเทพฯ ) ตั้งแต่เดือนเมษายน พ.ศ. 2505 ถึงวันที่ 18 กุมภาพันธ์ พ.ศ. 2509 โดย กองพันทหารช่างที่ 6 กองทัพบกไทย, กองพันทหารช่างที่ 809 กองทัพบกสหรัฐ และ กองร้อยทหารช่างที่ 561 กองทัพบกสหรัฐ ควบคุมการก่อสร้างโดย กองบัญชาการทหารสูงสุดแห่งประเทศไทย ซึ่งบริเวณจุดเริ่มต้นของเส้นทางคือทางแยก พล.ร.11 ในปัจจุบัน 

พิธีเปิดทางหลวงมีขึ้นในวันศุกร์ที่ 25 มีนาคม พ.ศ. 2509 มีประธานในพิธีฝ่ายไทยคือ จอมพล ถนอม กิตติขจร นายกรัฐมนตรี และ เกรแฮม มาร์ติน เอกอัครราชทูตสหรัฐอเมริกาประจำประเทศไทย ทำพิธีเปิดบริเวณหน้าแท่นอนุสรณ์ที่ประดับด้วยจารึกโลหะ โดยการปล่อยบอลลูนที่ปิดแผ่นป้ายขึ้นฟ้า ปัจจุบันทางหลวงดังกล่าวคือทางหลวงแผ่นดินหมายเลข 304 ช่วงฉะเชิงเทรา–กบินทร์บุรี ในปัจจุบัน

 รูปแบบของทางแยกต่างระดับ 
 สะพานเชื่อมต่อระหว่างทางหลวงแผ่นดินหมายเลข 365 และ 304 ในแนวทิศตะวันออกและตะวันตก ทั้งสองทิศทาง ข้ามจุดบรรจบของทางหลวงแผ่นดินหมายเลข 315 และ 304 ใต้กึ่งกลางสะพานซึ่งมีสัญญาณไฟจราจรทั้ง 4 ด้าน
 ถนนระดับดินของทางหลวงแผ่นดินหมายเลข 304, ถนนศุขประยูร (ส่วน 304 ทางเหนือเข้าตัวเมืองฉะเชิงเทรา และ 315 ทางใต้มุ่งหน้าอำเภอพนัสนิคม) และทางหลวงแผ่นดินหมายเลข 365 บรรจบกันเป็นสี่แยกซึ่งมีสัญญาณไฟจราจรทั้ง 4 ทิศทาง
 ถนนระดับดินผ่านตลอดของถนนทุกสายเมื่อเลี้ยวซ้ายไปเข้าถนนที่อยู่ติดกัน

 วัตถุสำคัญในพื้นที่ทางแยก 

 หมุดเขตเทศบายย่อยที่ 16 
 แท่นอนุสรณ์ไทย-สหรัฐ ทางหลวงสายที่ 23 ฉะเชิงเทรา – กบินทร์บุรี (ปัจจุบันเหลือเพียงแท่นปูน)

 สถานที่สำคัญใกล้เคียง 

 กองพลทหารราบที่ 11 ค่ายสมเด็จพระนั่งเกล้า
 ห้างสรรพสินค้าตะวันออกคอมเพล็กซ์
 วัดสุวรรณาราม (ดอนทอง)
 โรงเรียนเบญจมราชรังสฤษฎิ์ ๒

 ระเบียงภาพ 

 หมายเหตุ 

 อ้างอิง 

พล.ร.11
หมวดหมู่:อำเภอเมืองฉะเชิงเทรา